Document ID: 32009D0156

PADOMES LĒMUMS
(2008. gada 21. novembris),
lai parakstītu un provizoriski piemērotu Ekonomisko partnerattiecību pagaidu nolīgumu starp Kotdivuāru, no vienas puses, un Eiropas Kopienu un tās dalībvalstīm, no otras puses
(2009/156/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 133. un 181. pantu saistībā ar 300. panta 2. punkta pirmās daļas pirmo teikumu,
ņemot vērā Komisijas priekšlikumu,
tā kā:
(1)
Padome 2002. gada 12. jūnijā pilnvaroja Komisiju sākt sarunas par ekonomisko partnerattiecību nolīgumiem ar ĀKK valstīm.
(2)
Ir pabeigtas sarunas par ekonomisko partnerattiecību pagaidu nolīgumu, un 2007. gada 7. decembrī tika parafēts Ekonomisko partnerattiecību pagaidu nolīgums starp Kotdivuāru, no vienas puses, un Eiropas Kopienu un tās dalībvalstīm, no otras puses (turpmāk “pagaidu EPN”).
(3)
Pagaidu EPN 75. panta 4. punktā ir paredzēta tā provizoriska piemērošana līdz spēkā stāšanās dienai.
(4)
Pagaidu EPN būtu jāparaksta Kopienas vārdā un, ciktāl tas attiecas uz elementiem saistībā ar Kopienas kompetenci, jāpiemēro provizoriski, ņemot vērā tā noslēgšanu vēlāk,
IR NOLĒMUSI ŠĀDI.
1. pants
Ar šo Kopienas vārdā tiek apstiprināta Ekonomisko partnerattiecību pagaidu nolīguma parakstīšana starp Kotdivuāru, no vienas puses, un Eiropas Kopienu un tās dalībvalstīm, no otras puses, ņemot vērā Padomes lēmumu par minētā nolīguma noslēgšanu.
Pagaidu EPN teksts ir pievienots šim lēmumam.
2. pants
Ņemot vērā pagaidu EPN 73. panta 2. punktu, EPN komitejā ir, no vienas puses, Padomes locekļi un Komisijas pārstāvji un, no otras puses, Kotdivuāras valdības pārstāvji. Attiecībā uz EPN komitejas reglamenta pieņemšanu Kopienas nostāju pieņem Padome pēc Komisijas priekšlikuma.
3. pants
Ar šo Padomes priekšsēdētājs tiek pilnvarots norīkot personu vai personas, kas ir tiesīgas Kopienas vārdā parakstīt pagaidu EPN, ņemot vērā tā noslēgšanu.
4. pants
Ciktāl tas attiecas uz elementiem saistībā ar Kopienas kompetenci, līdz noslēgšanas procedūru pabeigšanai pagaidu EPN piemēro provizoriski, kā paredzēts tā 75. panta 4. punktā. Komisija publicēs paziņojumu, kurā būs sniegta informācija par dienu, no kuras pagaidu EPN piemēro provizoriski.
Briselē, 2008. gada 21. novembrī

Labels: 18
15
5